આઇલાઇનરથી આંખોને અલગ લુક આપવા માટે તમે બબલ આઇલાઇનર ટ્રાય કરી શકો. બબલ આઇલાઇનરમાં એના નામની જેમ જ બબલ છે, પણ આ બબલ બનાવવાની સ્ટાઇલ જરા અલગ છે. એની અલગ સ્ટાઇલ વિશે જણાવતાં બ્યુટિશ્યન રેખા ગોન્ડલિયા કહે છે, ‘ બબલ આઇલાઇનર સૌથી સિમ્પલ છે. સૌથી પહેલાં આંખો પર આઇ-બેઝ લગાવવો. એ પછી નૉર્મલ આઇલાઇનર લગાવો છો એવી રીતે પાંપણ પર આઇલાઇનર લગાવો. એ આઇલાઇનર થોડી જાડી અને વિન્ગ સ્ટાઇલમાં લગાવો. એ પછી આઇલાઇનરનું ઢાંકણું અથવા તમારી પાસે કોઈ પણ નાનું ગોળ ઢાંકણું હોય એને આઇલાઇનરમાં ડુબાડીને આંખો પર ચોંટાડો. આમ કરવાથી તમારી પાંપણની ઉપર આઇલાઇનરથી અર્ધચંદ્રાકાર જેવો શેપ થઈ જશે. આ ડિઝાઇનને પૂરી આંખો પર કરો. ડિઝાઇન કરતી વખતે એટલું ધ્યાન રાખો કે વચ્ચેની ડિઝાઇન મોટી અને આજુબાજુની ડિઝાઇન નાની હોવી જોઈએ. એ પછી જેટલી પણ અર્ધચંદ્રાકારની ડિઝાઇન કરી છે એને આઇલાઇનરથી ભરી દો. આઇલાઇનરથી ભર્યા પછી જે લુક આવે છે એ લુકને બબલ આઇલાઇનર લુક કહેવાય. જેને સિમ્પલ લુક જોઈતો હોય તે માત્ર આંખો પર બબલ આઇલાઇનર ટ્રાય કરી શકે છે, પણ જેને થોડો ફૅન્સી અને સ્માર્ટ લુક જોઈતો હોય તે બબલ આઇલાઇનર સાથે આઇ-શૅડો પણ લગાવી શકે છે.